Iущхэмрэ Iущыцэхэмрэ
ЩIалэгъуалэмрэ сабийхэмрэ я творчествэмкIэ республикэ уардэунэм иджыблагъэ щызэхэтащ «Къэбэрдей-Балъкъэрым и Iущхэмрэ Iущыцэхэмрэ» гуманитар телевизионнэ олимпиадэм и щIыналъэ джэгугъуэр. Абы хэтащ епщIа-нэ классым щIэс еджакIуэ нэхъыфIхэр.
НыбжьыщIэ зэчиифIэхэм ябгъэдэлъ зэфIэкIхэр наIуэ къэщIыным хуэгъэпса олимпиадэм школакIуэхэр хуегъасэ я гупсысэхэр екIуу къаIуэтэфу утыку итыным, щIэныгъэ-творчествэ и лъэныкъуэкIэ заужьыным.
Нэхъ пасэу хъыбар зэрырагъэщIам тету, еджакIуэхэм щIаджыкIат Къэбэрдей-Балъкъэрыр Урысейм зэрыгухьам теухуауэ щыIэ тхыдэ лэжьыгъэхэр, Кулиев Къайсынрэ Толстой Алексейрэ я гъащIэмрэ я творчествэмрэ. А зэпеуэм щытекIуэ сабийхэм Iэмал яIэт, урысейпсо олимпиадэ-ми бжьыпэр щаубыдмэ, МГИМО-м и студент хъуну.
КъэпщытакIуэхэу кърагъэблэгъат КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и «ЩIалэгъуалэ центрым» и IэщIагъэлI Темукуевэ Танзиля; Къэбэрдей-Балъкъэрым гуманитар къэхутэныгъэхэмкIэ и институтым и щIэныгъэрылажьэ нэхъыжь, филологие щIэныгъэхэм я кандидат Абазэ Маритэ, КъБР-м и лъэпкъ музейм и лэжьакIуэ Къантемыр Ларисэ сымэ.
ХЬЭРЭДУРЭ Аллэ.
